CELEX: 32017R0997
Language: et
Date: 2017-06-08 00:00:00
Title: Nõukogu määrus (EL) 2017/997, 8. juuni 2017, millega muudetakse Euroopa Parlamendi ja nõukogu direktiivi 2008/98/EÜ III lisa ohtliku omaduse HP 14 „keskkonnaohtlik“ osas (EMPs kohaldatav tekst )

14.6.2017   
               
               
                  ET
               
               
                  Euroopa Liidu Teataja
               
               
                  L 150/1
               
            NÕUKOGU MÄÄRUS (EL) 2017/997,
      8. juuni 2017,
      millega muudetakse Euroopa Parlamendi ja nõukogu direktiivi 2008/98/EÜ III lisa ohtliku omaduse HP 14 „keskkonnaohtlik“ osas
      (EMPs kohaldatav tekst)
      EUROOPA LIIDU NÕUKOGU,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 19. novembri 2008. aasta direktiivi 2008/98/EÜ, mis käsitleb jäätmeid ja millega tunnistatakse kehtetuks teatud direktiivid, (1) eriti selle artikli 38 lõiget 2,
      võttes arvesse Euroopa Komisjoni ettepanekut
      ning arvestades järgmist:
      
                  (1)
               
               
                  Direktiivi 2008/98/EÜ III lisas on loetletud jäätmete omadused, mille alusel loetakse need ohtlikeks jäätmeteks.
               
            
                  (2)
               
               
                  Direktiivis 2008/98/EÜ on märgitud, et jäätmete klassifitseerimine ohtlikeks peaks muu hulgas põhinema kemikaale käsitlevatel liidu õigusaktidel, eelkõige seoses segude ohtlikeks klassifitseerimise, sealhulgas selleks kasutatud kontsentratsiooni piirnormiga. Komisjoni otsusega 2000/532/EÜ (2) on kehtestatud jäätmeliikide nimistu, et soodustada jäätmete ühtlustatud klassifitseerimist ja tagada jäätmete ohtlike omaduste ühtlustatud kindlaksmääramine liidu piires.
               
            
                  (3)
               
               
                  Direktiivi 2008/98/EÜ III lisas on ette nähtud, et ohtliku omaduse HP 14 „keskkonnaohtlik“ määramisel võetakse aluseks kriteeriumid, mis on sätestatud nõukogu direktiivi 67/548/EMÜ (3) VI lisas.
               
            
                  (4)
               
               
                  Direktiiv 67/548/EMÜ tunnistati kehtetuks alates 1. juunist 2015 ja asendati Euroopa Parlamendi ja nõukogu määrusega (EÜ) nr 1272/2008 (4). Kõnealust direktiivi kohaldatakse siiski mõne segu suhtes kuni 1. juunini 2017, kui need on klassifitseeritud, märgistatud ja pakendatud vastavalt Euroopa Parlamendi ja nõukogu direktiivile 1999/45/EÜ (5) ja turule lastud enne 1. juunit 2015.
               
            
                  (5)
               
               
                  Direktiivi 2008/98/EÜ III lisa asendati komisjoni määrusega (EL) nr 1357/2014, (6) et vajaduse korral viia ohtlike omaduste määratlused kooskõlla määrusega (EÜ) nr 1272/2008 ning asendada viited direktiivile 67/548/EMÜ viidetega määrusele (EÜ) nr 1272/2008.
               
            
                  (6)
               
               
                  Mõistet „ohtlik omadus HP 14“„keskkonnaohtlik“ ei muudetud määrusega (EL) nr 1357/2014, sest oli vaja teha täiendav uuring, et tagada sellise teabe täielikkus ja representatiivsus, mis käsitleb võimalikku mõju, mis tuleneb ohtliku omaduse HP 14 „keskkonnaohtlik“ hindamise kooskõlla viimisest määruses (EÜ) nr 1272/2008 sätestatud kriteeriumidega. Kõnealuse uuringu lõppemisel on asjakohane kajastada selles esitatud soovitusi direktiivi 2008/98/EÜ III lisas esitatud jäätmete ohtliku omaduse HP 14 „keskkonnaohtlik“ hindamiseks ning viia kõnealune hindamine võimaluse piires kooskõlla määruses (EÜ) nr 1272/2008 sätestatud kemikaalide ökotoksilisuse hindamise kriteeriumidega. Arvutusvalemite alusel jäätmete ohtliku omaduse HP 14 „keskkonnaohtlik“ ohtlikkuse klassifikatsiooni kindlaksmääramisel tuleks kohaldada määruses (EÜ) nr 1272/2008 määratletud üldisi läviväärtusi.
               
            
                  (7)
               
               
                  Määruse (EÜ) nr 1272/2008 VI lisas on esitatud ühtlustatud korrutustegurid, mis on määratud piiratud arvule ainetele, mis on klassifitseeritud veekeskkonnale ohtliku ägeda mürgisuse 1. kategooriasse või kroonilise mürgisuse 1. kategooriasse ja mida kasutatakse kõnealust ainet sisaldava segu klassifikatsiooni tuletamiseks. Võttes arvesse nimetatud korrutustegurite kehtestamisel tehtud edusamme, võib komisjon direktiivi 2008/98/EÜ artikli 38 lõike 2 kohaselt vaadata läbi ainete ohtliku omaduse HP 14 „keskkonnaohtlik“ hindamise arvutusmeetodi, et lisada sellele meetodile võimalikud korrutustegurid.
               
            
                  (8)
               
               
                  Kui tehakse katse, et hinnata ohtlikku omadust HP 14 „keskkonnaohtlik“ jäätmete puhul, on asjakohane kohaldada komisjoni määrusega (EÜ) nr 440/2008 (7) kehtestatud vastavaid meetodeid või muid rahvusvaheliselt tunnustatud katsemeetodeid ja suuniseid. Otsuses 2000/532/EÜ on sätestatud, et kui teatavate ainete ohtlikke omadusi on hinnatud katsetades ja kasutades direktiivi 2008/98/EÜ III lisa kohaseid ohtlike ainete sisalduse piirväärtusi, on katse tulemused ülimuslikud. Samuti tuleks arvesse võtta määruse (EÜ) nr 1272/2008 artiklit 12, eriti artikli 12 punkti b ja selle kohaldamise meetodeid. On asjakohane, et komisjon edendaks parimate tavade vahetamist seoses ohtliku omaduse HP 14 „keskkonnaohtlik“ jaoks asjakohaste ainete hindamise katsemeetoditega nende võimalikuks ühtlustamiseks.
               
            
                  (9)
               
               
                  On asjakohane anda ettevõtjatele ja pädevatele asutustele piisavalt aega uute nõuetega kohanemiseks.
               
            
                  (10)
               
               
                  Direktiivi 2008/98/EÜ artiklis 39 osutatud komitee ei ole esitanud arvamust käesolevas määruses sätestatud meetmete kohta. Seepärast peaks nõukogu võtma meetmed vastavalt nõukogu otsuse 1999/468/EÜ (8) artikli 5a lõikele 4,
               
            ON VASTU VÕTNUD KÄESOLEVA MÄÄRUSE:
      Artikkel 1
      Direktiivi 2008/98/EÜ III lisa muudetakse vastavalt käesoleva määruse lisale.
      Artikkel 2
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      Seda kohaldatakse alates 5. juulist 2018.
      
         Käesolev määrus on tervikuna siduv ja vahetult kohaldatav kõikides liikmesriikides.
         Luxembourg, 8. juuni 2017
         
            
               Nõukogu nimel
            
            
               eesistuja
            
            K. SIMSON
         
      
      
         (1)  ELT L 312, 22.11.2008, lk 3.
      
         (2)  Komisjoni 3. mai 2000. aasta otsus 2000/532/EÜ, millega asendatakse otsus 94/3/EÜ (millega kehtestatakse jäätmeid käsitleva nõukogu direktiivi 75/442/EMÜ artikli 1 punkti a kohaselt jäätmete nimistu) ja nõukogu otsus 94/904/EÜ (millega kehtestatakse ohtlikke jäätmeid käsitleva nõukogu direktiivi 91/689/EMÜ artikli 1 lõike 4 kohaselt ohtlike jäätmete nimistu) (EÜT L 226, 6.9.2000, lk 3).
      
         (3)  Nõukogu 27. juuni 1967. aasta direktiiv 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta (EÜT 196, 16.8.1967, lk 1).
      
         (4)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
      
         (5)  Euroopa Parlamendi ja nõukogu 31. mai 1999. aasta direktiiv 1999/45/EÜ ohtlike preparaatide klassifitseerimist, pakendamist ja märgistamist käsitlevate liikmesriikide õigus- ja haldusnormide ühtlustamise kohta (EÜT L 200, 30.7.1999, lk 1).
      
         (6)  Komisjoni 18. detsembri 2014. aasta määrus (EL) nr 1357/2014, millega asendatakse Euroopa Parlamendi ja nõukogu direktiivi 2008/98/EÜ (mis käsitleb jäätmeid ja millega tunnistatakse kehtetuks teatud direktiivid) III lisa (ELT L 365, 19.12.2014, lk 89).
      
         (7)  Komisjoni 30. mai 2008. aasta määrus (EÜ) nr 440/2008, millega kehtestatakse katsemeetodid vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) (ELT L 142, 31.5.2008, lk 1).
      
         (8)  Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused (EÜT L 184, 17.7.1999, lk 23).
      
         LISA
         Direktiivi 2008/98/EÜ III lisa muudetakse järgmiselt.
         
                     1)
                  
                  
                     Ohtlikku omadust HP 14 „keskkonnaohtlik“ käsitlev kanne asendatakse järgmisega:
                     
                        „HP 14 „keskkonnaohtlik“: jäätmed, mis põhjustavad või võivad põhjustada kas vahetult või pikema aja jooksul ohtu ühele või mitmele keskkonnaelemendile.
                     Jäätmed, mis vastavad ühele järgmistest tingimustest, tuleb klassifitseerida ohtlikuks koodiga HP 14.
                     
                                 —
                              
                              
                                 Jäätmed, mis sisaldavad ainet, mis vastavalt Euroopa Parlamendi ja nõukogu määrusele (EÜ) nr 1272/2008 (*1) on klassifitseeritud osoonikihile ohtlikuks, ainele on määratud ohulause kood H420 ja sellise aine kontsentratsioon võrdub kontsentratsiooni piirnormiga 0,1 % või ületab seda.
                                 [c(H420) ≥ 0,1 %]
                              
                           
                                 —
                              
                              
                                 Jäätmed, mis sisaldavad üht või mitut ainet, mis vastavalt määrusele (EÜ) nr 1272/2008 on klassifitseeritud veekeskkonnale ohtliku ägeda ohu kategooriasse, ainele või ainetele on määratud ohulause kood H400 ja selliste ainete kontsentratsioonide summa võrdub kontsentratsiooni piirnormiga 25 % või ületab seda. Selliste ainete suhtes kohaldatakse läviväärtust 0,1 %.
                                 [Σ c (H400) ≥ 25 %]
                              
                           
                                 —
                              
                              
                                 Jäätmed, mis sisaldavad üht või mitut ainet, mis vastavalt määrusele (EÜ) nr 1272/2008 on klassifitseeritud veekeskkonnale ohtliku kroonilise ohu 1., 2. või 3. kategooriasse, ainele või ainetele on määratud ohulausete kood(id) H410, H411 või H412 ning kõigi veekeskkonnale ohtliku kroonilise ohu 1. kategooriasse (H410) klassifitseeritud ainete kontsentratsioonide summa, mis on korrutatud 100-ga, ja liidetud kõigi veekeskkonnale ohtliku kroonilise ohu 2. kategooriasse (H411) klassifitseeritud ainete kontsentratsioonide summale, mis on korrutatud 10-ga, ja liidetud kõigi veekeskkonnale ohtliku kroonilise ohu 3. kategooriasse (H412) klassifitseeritud ainete kontsentratsioonide summale, võrdub kontsentratsiooni piirnormiga 25 % või ületab seda. Koodiga H410 klassifitseeritud ainete suhtes kohaldatakse läviväärtust 0,1 % ja koodiga H411 või H412 klassifitseeritud ainete suhtes kohaldatakse läviväärtust 1 %.
                                 [100 × Σc (H410)) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 Jäätmed, mis sisaldavad üht või mitut ainet, mis vastavalt määrusele (EÜ) nr 1272/2008 on klassifitseeritud veekeskkonnale ohtliku kroonilise ohu 1., 2., 3. või 4. kategooriasse, ainele või ainetele on määratud ohulausete kood(id) H410, H411, H412 või H413 ja selliste ainete kontsentratsioonide summa võrdub kontsentratsiooni piirnormiga 25 % või ületab seda. Koodiga H410 klassifitseeritud ainete suhtes kohaldatakse läviväärtust 0,1 % ja koodiga H411, H412 või H413 klassifitseeritud ainete suhtes kohaldatakse läviväärtust 1 %.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           kus: Σ = summa ja c = ainete kontsentratsioonid.
                     
                        (*1)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008 mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).“"
						
                  
               
                     2)
                  
                  
                     Märkus kande HP 15 järel jäetakse välja.